招鐵鏡明上人同舟入京
作者：董嗣杲
朝代：宋

paragraphs: 蓬麻冒日氣，舟過風遞香。
香氣入晚秀，月色迷官塘。
此時同載僧，眉上生毫光。
心鏡不待磨，一碧眩四方。
遂此終夕安，推篷睇渺茫。
凌晨泊北津，分手各自忙。
追随遊徑山，奈何吏鞅妨。
何時重聚首，叙我歌河梁。
世緣苦聚散，人事多短長。
興言偶及爾，不覺耿中腸。
薫風蕩柳煙，吹面無多凉。
晨曦曬屋裂，獨恨衝塵黄。